དྲང་བདེན་སྙིང་སྟོབས།
མི་ཚེ་འདིར་བདག་ལ་ཆེས་མོས་པའི་བྱ་བ་གཉིས་ཡོད་དེ། གཅིག་ནི་ དཔེ་ཀློག་དང་། གཅིག་ཤོས་ནི་རྩིས་འཕྲུལ་རེད། གྲོང་ཁྱེར་གྱི་སྲང་བར་ གང་དུ་ཉུལ་ཡང་ཐོག་མར་བདག་གིས་འཚོལ་བཞིན་པ་ནི་དཔེ་ཁང་ཡིན་ སྲིད། དེ་ནི་ང་རང་ཆེས་འགྲོ་འདོད་པའི་གནས་དེ་ཡིན་པས་སོ།། ལོ་འདི་དག་གི་རིང་ལ་ཉུལ་བཞིན་པའི་དཔེ་ཁང་དག་ནི་སྔོན་ཆད་ལྟར་བསམ་བློ་དང་། ལྟ་ཚུལ་གསར་བའི་དཔེ་དེབ་མཐོང་རྒྱུ་མེད་ལ། གནའ་རྩོམ་ཕྱིར་བུར་སྤུང་བའི་གནས་ཞིག་རེད། ཡིན་ནའང་ང་རང་། མ་སོང་ན་བློ་མི་བདེ་ལ།སོང་ཡང་ཡིད་མི་ཚིམས་པ་ཞིག་གོ། ཁོ་བོའི་ནམ་ཡང་དཔེ་ཁང་ཉུལ་ནས་བསམ་བློ་གསར་བའི་དཔེ་དེབ་ཞིག་ལ་རེ་སྒུག་བྱས་ཀྱང་དེ་འདྲའི་བློ་ཡིད་ཚིམ་པའི་དཔེ་ཆ་ཞིག་མ་མཐོང་། དཔེ་ཁང་ཕལ་ཆེ་བར་ཡོད་པ་ནི་མང་ཆེ་བ། གླིང་སྒྲུང་དང་། ཞལ་་ འདོན་ཕྱོགས་སྒྲིག ལྷ་སྒྲུང་གིས་བཅིང་པའི་ཆོས་འབྱུང་དང་། སྒྱུར་ བཟོ་ཀྱི་ལྷད་པའི་དེབ་ཐེར་སོགས་ཀྱིས་གང་འདུག དེ་ལས་ཆེས་བཟོད་ མི་ཐུབ་པ་ནི་གླུ་བརྒྱ་ངག་གཅིག་གི་དུས་དེབ་དང་། སྙན་རྩོམ་སོགས་ རྩོམ་གྱི་གད་སྙིགས་མང་པོ་ཞིག་ཡོད་པ་དེ་རེད། མི་སྐད་ངོ་མའི་སྐད་ཆ་འགའ་རེ་ཡོད་འདུག་ཀྱང་དེ་དག་ནི་དཔར་གྲངས་་ཉུང་བས་ལགས་སོན་ཡོང་བ་ཤིན་ཏུ་དཀོན། ང་རང་དཔེ་ཁང་ནང་ དུ་འགྲོ་ཐེངས་རེ་རེར་སེམས་གཏིང་ནས་ཙག་ཤད་ཅིག་རྒྱུག་ཡོངས། དེ་ནི་དཔེ་ཁང་ནང་དུ་འགྲོ་ཐེངས་རེར་ཕལ་མོ་ཆེ་སྒྲུང་གཏམ་དང་།སྙན་རྩོམ་གྱི་ཀློང་དུ་མགོ་འཐོམ་འདུག་ལ། ཁོ་ཚོའི་ཉོ་བཞིན་པའང་ ལྷ་སྒྲུང་དང་། སྙན་དེབ་དག་ཡིན་པས་རེད། དེའི་ཁྲོད་ནས་བསམ་བློ་ གསར་པ་དང་བློ་འབྱེད་ཀྱི་དཔེ་དེབ་འགའ་རེ་འདུག་ཀྱང་དེ་དག་ནི་རིན་ཐང་ཅི་ཡང་མེད་པ་ལྟ་བུ་སྣང་ལ་ཉོ་མཁན་ཡང་མི་འདུག་གོ། འོན་ཀྱང་ཁོ་བོའི་གང་ཞིག་ཏུ་དཔེ་ཆ་གསར་པ་ཞིག་ཡོད་པ་དང་། སུ་ ཞིག་ལ་རྩོམ་དེབ་གསར་པ་ཞིག་ཡོད་པ་མཐོང་དང་ཐོས་པ་ན། ཐབས་ བརྒྱ་ཇུས་སྟོང་གིས་འཚོལ་ནས་མཐོང་ཐབས་བྱེད་པ་ཡིན་ལ། མ་ལྟས་ ན་བློ་མི་བདེ་ལ། ཡིད་མི་ཚིམས་པ་ཞིག་རེད། དེ་བས་ཡུལ་གང་དུ་སོང་ཡང་། མི་སུ་དང་འགྲོགས་ཀྱང་དཔེ་ཆ་ལྟ་ བ་ནི་བདག་གི་མདོར་དུ་མེད་པའི་གོམས་གཤིས་སུ་གྱུར་ཡོད། ང་ཚོའི་ གནས་བབས་དང་། སྐྱིད་སྡུག་གླེང་བ་ནི་ནམ་ཡང་བདག་གི་རེ་འདུན་ ནོ།། བདག་གིས་དཔེ་ཁང་ཉུལ་ཐེངས་རེ་རེར་སེམས་སུ་གཟོད་མེད་ཀྱི་ན་ཟུག་་གཅིག་འབར་ཡོང་། སྤྱིར་ན་མི་རིགས་སུ་ཞིག་ཡིན་ཡང་། བསམ་བློ་ དང་། སྤྱོད་པ་སོགས་ཚད་མཐོན་པོར་སླེབ་ཡོད་མེད་དཔེ་ཁང་ནང་ དུ་སོང་བས་ཤེས་པར་འགྱུར་བ་ཞིག་སྟེ། འཛམ་གླིང་གི་ཆེས་འཕེལ་ རྒྱས་ཆེ་བའི་ཡ་ཧུ་ད་པའི་མི་རིགས་ལ་མཚོན་ན། དཔེ་ཀློག་ནི་ཧ་ཅང་ གལ་ཆེན་དུ་འཛིན་པར་མ་ཟད། མི་གྲངས་ཉུང་ཤས་ལ་ཡང་དཔེ་མཛོད་ ཁང་རེ་ཡོད་པར་གྲགས་ཤིང་། དཔེ་ཀློག་ལ་ཧ་ཅང་མཐོང་ཆེན་བྱེད་ བཞིན་ཡོད་པ་རེད། འཕེལ་རྒྱས་ཀྱི་ཡང་རྩེར་སོན་པའི་སྟོབས་ལྡན་རྒྱལ་ཁབ་དེ་དག་གིས་་དཔེ་ཀློག་དང་། དཔེ་མཛོད། དཔེ་ཁང་སོགས་ལ་ལྟ་ཀློག་དང་། མཐོང་ ཆེན་བྱས་པས་སྟོབས་ལྡན་དང་། འབྱོར་ཕྱུག་ཅན་དུ་གྱུར་པ་ཤེས་ཐུབ། དངོས་ཡོད་ལོ་རྒྱུས་དེ་དག་ལ་བལྟས་ན་རང་ཅག་གི་དཔེ་ཀློག་དང་། དཔེ་ཁང་སོགས་ལ་མཐོང་ཆེན་ལྟ་ཚུལ་ཅི་འདྲ་ཞིག་ཡིན་པ་མཐོང་ཐུབ་ལ། དེ་དག་གིས་ང་ཚོའི་མི་རིགས་འདི་རྗེས་ལུས་ཡིན་པའི་གསལ་ཁ་ བྱས་འདུག་པ་མ་ཡིན་ནམ། ཞིང་ཧྭ་དཔེ་ཁང་དང་། སྒེར་གྱི་དཔེ་ཁང་སོགས་གང་དུ་སོང་ཡང་དཔེ་ ཀློག་དང་། དཔེ་ཆར་དོ་སྣང་མི་བྱེད་པའི་གནས་ཚུལ་འདི་དག་མཐོང་ དུས། བདག་གི་སེམས་པ་ན་ཟུག་གི་ཚོར་བས་མི་གཟེར་བའི་དུས་ཤིག་ ཕལ་ཆེར་ཡོད་མི་སྲིད་ལ། རྗེས་ལུས་དང་། བླུན་རྨོངས་ཀྱི་མི་རིགས་ ཞིག་གི་མ་འོངས་བར་ཡང་སེམས་ཁྲལ་ཞིག་གིས་རང་དབང་མེད་པར་ བསམ་བློ་རེ་གཏོང་དགོས་བྱུང་ངོ་། ། གཞན་ཡང་མི་རིགས་ལ་སེམས་ཁྲལ་དང་། འགན་འཁྲི་ཡོད་པའི་མི་ བུ་ཞིག་ཡོད་ན་ངེས་པར་དུ་འདི་ཕྱོགས་ལ་བསམ་བློ་རེ་མི་གཏོང་ཐུ་མེད་དུ་སྣང་ལ། འདིའི་ཕྱོགས་ལ་ནུས་ཤུགས་རེ་འདོན་རྒྱུ་ནི་ཧ་ཅང་གི་གལ་ཆེན་ ཞིག་རེད་འདོད། མི་རིགས་ལ་སྲི་ཞུ་སྒྲུབ་འདོད་ན་དེ་ལས་ལྷག་པ་ཞིག་ མི་འདུག་གོ། རང་རིགས་ཀྱི་མ་འོངས་བདེ་སྡུག་དང་མདུན་ལམ་ནི་དཔེ་ཀློག་དང་། དཔེ་ཁང་འདི་དག་ལ་འབྲེལ་བ་དམ་པོ་ཡོད་པ་ཡིན་པས་ན། དཔེ་ཀློག་ བྱེད་པ་དང། དཔེ་ཁང་འཛུག་པ་སོགས་ནི་ཧ་ཅང་རླབས་ཆེན་གྱི་བྱ་ གཞག་ཞིག་རེད། རང་རིགས་ཀྱི་མི་བུ་འགའ་རེས་སྒེར་གཉེར་དཔེ་ཁང་དང་།  དཔེ་མཛོད་་ ཁང་སོགས་འཛུག་བཞིན་པ་མཐོང་ལ། དེ་ལ་ནི་བདག་གིས་ཡི་རང་ དང། ཡིད་སྨོན་གྱིས་དེ་དེ་བཞིན་ཧ་ཅང་ལེགས་སོ་ཞེས་མ་བཅོས་ སེམས་ཀྱིས་གཟེངས་བསྟོད་འབུལ་བ་ཡིན་ནོ།། གཞན་ཡང་བོད་མི་རིགས་མ་འོངས་ཡར་རྒྱས་ཡོངས་བར། དཔེ་ཀློག་ དང་། དཔེ་ཆ། དཔེ་ཁང་སོགས་ལ་མཐོང་ཆེན་དང་། དེའི་ཕྱོགས་ ལ་བསམ་བློ་གཏོང་བ་དང་། ནུས་ཤུགས་འདོན་རྒྱུ་ནི་གལ་ཆེན་ལགས་ པས་སྣང་ཆུང་མི་བྱེད་པར་ཞུའོ།། ༢༠༡༠/༡༡/༢༣